সিলেটি উইকিপিডিয়া

সিলেটি উইকিপিডিয়া হচ্ছে উইকিমিডিয়া ফাউন্ডেশন পরিচালিত অনলাইন মুক্ত বিশ্বকোষ উইকিপিডিয়ার সিলেটি ভাষার সংস্করণ। ২০২৫ সালের ২৫ ফেব্রুয়ারি এই সংস্করণটি আনুষ্ঠানিকভাবে যাত্রা শুরু করে। এটি সিলেটি নাগরি লিপিতে লেখা হয়, যে লিপিটি সিলেটি অঞ্চলে শত শত বছর ধরে ব্যবহৃত হয়ে আসছে।

সিলেটি ভাষা মূলত বাংলাদেশের সিলেট বিভাগ ও ভারতের আসামের বরাক উপত্যকায় (কাছাড়, করিমগঞ্জ, হাইলাকান্দি) ব্যবহৃত হয়। এছাড়াও ভারতের মেঘালয়, ত্রিপুরা, মণিপুর এবং যুক্তরাজ্যসহ পশ্চিমা দেশগুলোতে বসবাসরত প্রায় ১.১ কোটিরও বেশি মানুষের মুখের ভাষা এটি। ভাষাভাষীর সংখ্যার বিচারে বাংলাদেশের অন্যান্য আঞ্চলিক ভাষার মধ্যে সিলেটির অবস্থান শীর্ষে।

 ইতিহাস 

প্রাথমিক প্রচেষ্টা (২০১৪-২০২৪)

সিলেটি ভাষায় উইকিপিডিয়া চালুর প্রস্তাব প্রথম জমা পড়ে ২০১৪ সালের জুন মাসে। সেই বছরের ৫ জুলাই উইকিমিডিয়া ইনকিউবেটরে এই ভাষার পরীক্ষামূলক সংস্করণ চালু করা হয়। প্রাথমিক অবস্থায় সিলেটি নাগরি লিপিতে টাইপ করার জন্য প্রয়োজনীয় প্রযুক্তিগত সুবিধা ও স্বেচ্ছাসেবকের অভাব ছিল। ধীরে ধীরে সিলেট অঞ্চলের তরুণ শিক্ষার্থী ও যুক্তরাজ্যপ্রবাসী সিলেটিরা এই প্রকল্পে যুক্ত হতে থাকেন।

দীর্ঘ দশ বছর ধরে ইনকিউবেটরে নিবন্ধ তৈরি, সম্পাদনা ও মানোন্নয়নের কাজ চলে। এই সময়ে সিলেটি ভাষার ব্যাকরণ, বানানরীতি ও লিপি প্রমিতকরণ নিয়েও সম্প্রদায়ের মধ্যে আলোচনা হয়। ২০১৭ সালে যুক্তরাজ্যের কিছু প্রাথমিক বিদ্যালয়ে সিলেটি ভাষা চালুর খবর বাংলাদেশের গণমাধ্যমে আসে, যা সিলেটি উইকিপিডিয়া প্রকল্পে নতুন উদ্যম আনে।

আনুষ্ঠানিক অনুমোদন ও উদ্বোধন (২০২৫)

২০১৯ সালের ১৪ জুন উইকিমিডিয়া ফাউন্ডেশনের ভাষা কমিটি ইনকিউবেটরের এই সংস্করণটি পরীক্ষা করে দেখে এবং সেটি পূর্ণাঙ্গ উইকিপিডিয়া হিসেবে চালুর যোগ্য বলে ঘোষণা দেয়। এরপর আরও কয়েক বছর কারিগরি প্রস্তুতি ও নিবন্ধের মানোন্নয়নের কাজ চলে।

২০২৫ সালের ১৪ ফেব্রুয়ারি উইকিমিডিয়া ফাউন্ডেশনের বোর্ড অফ ট্রাস্টি আনুষ্ঠানিক অনুমোদন দেয়। সবশেষে ২০২৫ সালের ২৫ ফেব্রুয়ারি সিলেটি উইকিপিডিয়া আনুষ্ঠানিকভাবে যাত্রা শুরু করে। সিলেটি নাগরি লিপিতে লেখা এই উইকিপিডিয়ার ঠিকানা হলো https://syl.wikipedia.org।

সিলেটি উইকিপিডিয়ার লোগোটি (Wikipedia-logo-v2-syl.svg) উইকিমিডিয়া কমন্সে সংরক্ষিত আছে। এই লোগোটিতে সিলেটি নাগরি লিপিতে 'উইকিপিডিয়া' লেখা রয়েছে।

 অবদানকারী ও সম্প্রদায় 

সিলেটি উইকিপিডিয়ার পেছনে মূল ভূমিকা পালন করছে 'সিলেট উইকিমিডিয়া সম্প্রদায়' নামের একটি স্বেচ্ছাসেবী গোষ্ঠী। এই সম্প্রদায় ২০১৮ সালের দিকে সিলেট অঞ্চলে উইকিমিডিয়া প্রকল্প প্রচারের লক্ষ্যে গঠিত হয়। বর্তমানে তাদের সদস্যরা সিলেটের পাশাপাশি ঢাকা, লন্ডন ও নিউইয়র্কে ছড়িয়ে আছেন।

সিলেটি উইকিপিডিয়ার অন্যতম প্রধান উদ্যোক্তা আবু সাঈদ। তিনি ঢাকা ট্রিবিউনকে দেওয়া এক সাক্ষাৎকারে বলেন, "যাত্রা শুরু হয়েছিল এক দশক আগে, আর এখন আমরা আনন্দিত যে অবশেষে এটি সরাসরি উন্মুক্ত হলো। এটি সিলেটি ভাষা এবং নাগরি লিপি উভয়ের জন্যই একটি সংরক্ষণ প্রচেষ্টা।" তিনি এবং আলিম উদ্দিন চৌধুরী যৌথভাবে 'আও নাগরি হিকি' (চলো নাগরি শিখি) নামে একটি বই রচনা করেছেন, যা সিলেটি নাগরি লিপি শেখার সহায়ক।

বাংলা উইকিপিডিয়া সম্প্রদায় তাদের ফেসবুক পৃষ্ঠায় সিলেটি সম্প্রদায়কে অভিনন্দন জানায়। সেই সঙ্গে কম্পিউটারে সিলেটি নাগরি লিপিতে উইকিপিডিয়া দেখতে সিলেটি ফন্ট ইনস্টল করার পরামর্শ দেয়া হয়।

 পরিসংখ্যান 

সিলেটি উইকিপিডিয়া চালুর সময় (২৫ ফেব্রুয়ারি ২০২৫) এতে মোট নিবন্ধের সংখ্যা ছিল ২,২৪৯টি। প্রথম দিন থেকেই এতে নয়জন সক্রিয় অবদানকারী ছিলেন এবং প্রায় ৫০ জনের বেশি ব্যক্তি বিভিন্নভাবে নিবন্ধ সম্পাদনায় অংশ নিয়েছেন। উইকিমিডিয়া ইনকিউবেটরের তথ্য অনুযায়ী, এই সংস্করণটির জন্য নির্ধারিত ভাষা কোড হল 'syl' এবং এটি বাম থেকে ডানে লেখা হয়।

বর্তমানে সিলেটি উইকিপিডিয়ায় সিলেট অঞ্চলের ইতিহাস, সংস্কৃতি, খাদ্য, পোশাক, ভাষা ও সাহিত্য নিয়ে নিয়মিত নিবন্ধ যুক্ত হচ্ছে। পাশাপাশি বিশ্বের বিভিন্ন গুরুত্বপূর্ণ বিষয়ও সিলেটি ভাষায় অনুবাদ করে প্রকাশ করা হচ্ছে।

 গুরুত্ব ও তাৎপর্য 

সিলেটি উইকিপিডিয়া নিয়ে দেশের প্রধান গণমাধ্যমগুলো গুরুত্বসহকারে প্রতিবেদন প্রকাশ করেছে। প্রথম আলো তাদের প্রতিবেদনে উল্লেখ করে, "সিলেটি নাগরি লিপির বিকাশ ১৫ শতকে শুরু হয়। ১৯৭০-এর দশকে বিভিন্ন প্রিন্টিং প্রেসেও ব্যবহার করা হয়েছে ভাষাটি। আর ২০০০-এর দশকে ইউনিকোডে সিলেটি নাগরি লিপি লেখা শুরু হয়।" উইকিপিডিয়ায় এই লিপির সংযোজনকে ভাষাটির ডিজিটাল সংরক্ষণের একটি বড় মাইলফলক হিসেবে দেখা হচ্ছে।

ঢাকা ট্রিবিউন লিখেছে, এটি "সিলেটি ভাষা এবং নাগরি লিপি উভয়ের জন্যই একটি সংরক্ষণ প্রচেষ্টা।" শিক্ষক বাতায়নে প্রকাশিত প্রতিবেদনে বলা হয়, "নাগরি লিপিতে লেখা এই উইকিপিডিয়া কি আমাদের ভাষার সংরক্ষণে নতুন দিগন্ত উন্মোচন করবে?"

ভাষাবিশেষজ্ঞদের মতে, এই উদ্যোগের ফলে সিলেটি ভাষার পাঠ্যক্রম তৈরি, গবেষণা ও নতুন প্রজন্মের কাছে ভাষাটি পৌঁছে দেওয়া সহজ হবে। যুক্তরাজ্যপ্রবাসী সিলেটিরা এই উদ্যোগের সঙ্গে সক্রিয়ভাবে যুক্ত রয়েছেন, যা প্রবাসে মাতৃভাষা চর্চার জন্যও গুরুত্বপূর্ণ ভূমিকা রাখছে।

উল্লেখযোগ্য যে, সিলেটি নাগরি লিপি ১৯৭১ সালের পর বাংলাদেশে সরকারি পৃষ্ঠপোষকতা থেকে বঞ্চিত হয়। এই লিপিতে উইকিপিডিয়া চালু হওয়ার মাধ্যমে লিপিটির পুনরুজ্জীবনের সম্ভাবনা তৈরি হয়েছে। ব্রিটিশ স্কুলগুলোতে সিলেটি ভাষা চালুর খবর আগেই এসেছিল, এখন উইকিপিডিয়া আসায় ভাষাটির বিশ্বব্যাপী প্রচার আরও জোরদার হবে বলে মনে করছেন সংশ্লিষ্টরা।

 আরও দেখুন 

 সিলেটি ভাষা
 সিলেটি নাগরি
 বাংলা উইকিপিডিয়া
 উইকিমিডিয়া বাংলাদেশ

 তথ্যসূত্র 

 বহিঃসংযোগ 

  (সিলেটি নাগরি লিপিতে)
 উইকিমিডিয়া ইনকিউবেটরে সিলেটি উইকিপিডিয়ার পুরনো পাতা
 উইকিমিডিয়া কমন্সে সিলেটি উইকিপিডিয়া সম্পর্কিত মিডিয়া
 মেটা-উইকিতে সিলেটি উইকিপিডিয়ার প্রস্তাবনা
 সিলেট উইকিমিডিয়া সম্প্রদায়ের পাতা

বিষয়শ্রেণী:ভাষা অনুযায়ী উইকিপিডিয়া
বিষয়শ্রেণী:সিলেটি ভাষা
বিষয়শ্রেণী:উইকিমিডিয়া প্রকল্প
বিষয়শ্রেণী:২০২৫-এ প্রতিষ্ঠিত ওয়েবসাইট
বিষয়শ্রেণী:সিলেট সম্পর্কিত নিবন্ধ